Wjedrarjo warnuja přichodne dny před sylnišimi dešćemi a zdobom před móžnej wulkej wodu, tež w Hornjej Łužicy.
Drježdźany (SN/JaW). Nižina „Nick“ je hižo něšto dešća do Sakskeje přinjesła. Kaž Centrum za wulku wodu Sakskeho krajneho zarjada za wobswět, ratarstwo a geologiju w Drježdźanach informuje, přiběra tak tohorunja strach před wulkej wodu předewšěm w mjeńšich rěkach w swobodnym staće. Byrnjež za kónc tydźenja připowědźeny sylny dešć w Hornjej Łužicy wuwostał, je w dalšich kónčinach zdźěla k njewjedram a zliwkam dóšło. Městne zliwki strach wulkeje wody předewšěm w małych rěkach wobstajnje powjetšeja. Wšako njemóža wone spěšnje dosć na dešć reagować, fachowcy krajneho zarjada za wobswět wuswětleja. „Při małych rěkach je čas mjez zasadźenjom sylneho dešća a stupanjom stawa wody chětro krótki, zdźěla mjenje hač hodźinu. W ekstremnych padach stupa wottok wulkeje wody samo runočasnje ze zasadźenjom dešćom, štož mjenuja fachowcy torhacu wodu (Sturzflut).“
Budyšin (CS/SN). Na kóncu tola tak zlě njebě kaž připowědźene. Nimo pjatka dešćik organizatoram Budyskeho staroměšćanskeho festiwala klubu činił njeje. Za nadróžny swjedźeń so wjedro samo jako idealne wopokaza, dokelž njebě přećopło a tež nic přezyma. Tohodla knježeše na wšitkich zarjadowanskich městnach dobra nalada. Hłownje běchu to dwór před Serbskim muzejom, ruina mnišeje cyrkwje, naměsto před Michałskej cyrkwju a bara Sundowner. Wšudźe so z ludźimi mjerwješe. Špatnych wjedrowych prognozow dla běchu so krótkodobnje rozsudźili, 13. klankodźiwadłowy swjedźeń z ležownosće pod Starej wodarnju do Kamjentneho domu přepołožić. Tón drje je wot stareho města trochu zdaleny, přiwšěm njejsu tam přemało wopytowarjow dla skoržić trjebali.
Wojerecy (AK/SN). Prěni raz přeproša město Wojerecy za pjatk, 3. septembra, na Krabatowe wiki w starym měsće. Tam póńdźe na mnohostronske wašnje wo figuru Krabata a jeho historiski pozadk Jana Šadowica. Wiki organizuja marketingowe towarstwo Swójbny region Wojerecy, Łužiska hala, Kulturna fabrika a wobydlerska iniciatiwa města Čiń sobu. „Zaměr je, nadregionalny dožiwjenski wjeršk podłu 90 kilometrow dołheho Krabatoweho kolesowanskeho puća tworić. Chcemy tež wokolne komuny, rjemjeslnikow, towarstwa a kubłanišća sobu zapřijeć. Móhło-li so město Wojerecy za čłonstwo w Krabatowym towarstwje rozsudźić, by to wažne wuznaće było“, wuswětla zastupjer Kulturneje fabriki Olaf Winkler.
Incidenca třeći dźeń nad dźesać
Budyšin. Po soboće a njedźeli je Roberta Kochowy institut dźensa z incidencu 11,4 za wokrjes Budyšin třeći dźeń za sobu hódnotu nad dźesać podał. Wostanje-li wona tež jutře a srjedu, je wotpowědnje aktualnemu sakskemu korona-postajenju wot pjatka w zjawnych wobłukach zaso nahubnik trěbny. Tež w Zhorjelskim wokrjesu je z incidencu 10,4 prohowa hódnota překročena.
Po Biedenkopfje pomjenować
Drježdźany. Lětanišću sakskeje krajneje stolicy měli čestne mjeno prof. dr. Kurt Biedenkopf spožčić, namjetuje prezident Sakskeho krajneho sejma dr. Matthias Rößler (CDU). „Kurt Biedenkopf ma wo Saksku runje tajke zasłužby kaž FranzJosef Strauß wo Bayersku abo Willy Brandt wo Berlin“, rěka w informaciji zarjadnistwa sakskeho parlamenta.
Jako čerwjeny kraj zastopnjowany
Pčołarja zamknyli
Załom. 81lětneho muža, kotryž so sobotu popołdnju w Załomju runje swoje pčołki zastarowaše, su njeznaći do pčoleńcy zamknyli. Na to pokradnychu woni před wozom elektrokoleso rentnarja w hódnoće 850 eurow a z nim wotjědźechu. Hakle mandźelska pčołarja jeho pozdźišo wuswobodźi. Zranił so wón na zbožo njeje.
Miłoćicy. Wot 16. awgusta wobdźěli so 15 wuměłcow na lětušej mjezynarodnej rězbarskej dźěłarničce při Miłočanskej skale. Z finisažu ju jutře, sobotu, a njedźelu zakónča. Jutře wot 19 hodź. přeproša na hudźbny wječor. Njedźelu wot 10.30 hodź. poskića darmotne wodźenja při skale, při čimž jednotliwi wuměłcy wo swojich nastatych twórbach porěča. Nimo toho změja wšelake darmotne akcije za dźěći přihotowane. Hižo wot 10 hodź. zaklinči čěska dujerska hudźba, wot 13.30 hodź. budźe live-hudźba na klasiskich instrumentach słyšeć. Wo ćělne derjeměće budźe na woběmaj dnjomaj postarane.
Fundus sej wobhladać
Nowa Jaseńca. W nowowotewrjenym drastowym fundusu Moniki Cyžoweje na Hłownej 29 w Nowej Jaseńcy změja zajimcy njedźelu, 29. awgusta, wot 15 do 18 hodź. składnosć, sej we wobłuku dnja wotewrjenych duri rumnosće wobhladać. Wšitcy su wutrobnje witani.
Zetkaja so we wustajeńcy
Dźěwin (AK/SN). Wutwar moderneje šěrokopasmoweje techniki za spěšny internet w Dźěwinskej gmejnje derje postupuje. „Twarske dźěła za dotal špatnje zastaranych přemysłownikow w Brězowce su zaběželi. Wočakuju, zo tele dźěła k žanym wulkim poćeženjam za wobydlerjow njepowjedu“, praji Dźěwinski wjesnjanosta Helmut Krawc (SPD).
W Dźěwinje su twarske dźěła spočatk tohole tydźenja zahajili. Paralelnje k škleńčnonićowemu kablej kładu tam tež nowy milinowód do zhromadneje hrjebje. Jednotliwe dźěła wukonjeja domjace hłubokotwarske a elektrofirmy. Šěrokopasmowy wutwar tuž cyłkownje derje w časowym planje leži, měni Helmut Krawc.
Terpje/Zabrod (JoS/SN). Nowa mlokowa rampa stara so tuchwilu w Grodkowskim měšćanskim dźělu Terpje (Terpe) wo rozestajenje mjez městom a domizniskim towarstwom. Rampu je towarstwo zhotowiło we wobłuku spěchowanskeho programa „Demokratiju pěstować“. Nastajili su drjewjanu konstrukciju z małej ławku a přišrubowanymi kanami na ležownosći města. Za to pak njepředležeše dowolnosć. Tuž su rampu na namjet wjesneho předstejićerja Dietera Freißlera najprjedy raz na priwatnu ležownosć přestajili. Tam pak njemóža so wjesne žony na nju posydnyć, hdyž na přikład na pjekarske awto čakaja.
Mjeztym je towarstwo próstwu wo stajenje rampy na předwidźanym městnje nachwatało. Město Grodk drje by to dowoliło, wotpokaza pak kóždužkuli zamołwitosć, dyrbjało-li so na přikład njezbožo stać. To zaso domizniske towarstwo rozumić njemóže, dokelž so jeho zawěsćenje jeničce na towarstwowe skutkowanje poćahuje. „Za měšćanske spěchowanske objekty njemóžemy žane rukowanje přewzać“, praji předsyda domizniskeho towarstwa Lothar Hopka.
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn mlt_Latn pol_Latn szl_Latn pol_Latn pol_Latn run_Latn szl_Latn pol_Latn pol_Latn szl_Latn